ddrg/super_eurlex huggingface dataset:
KIRJALLINEN KYSYMYS P-3740/00 esittäjä(t): Robert Sturdy (PPE-DE) komissiolle. Everything But Arms -aloite.



Virallinen lehti nro 174 E , 19/06/2001 s. 0130 - 0130



KIRJALLINEN KYSYMYS P-3740/00 esittäjä(t): Robert Sturdy (PPE-DE) komissiolle (28. marraskuuta 2000) Aihe: Everything But Arms -aloite Euroopan unionin jäsenvaltiot ovat pyytäneet tietoja maailman 48 vähiten kehittyneen maan tullien yksipuolista poistamista koskevan Everything But Arms -aloitteen kustannusvaikutuksista Euroopan maataloudelle. Euroopan komissio tutkii parhaillaan asiaa. Käsittääkseni tämä vaikutusten arviointi saadaan päätökseen ennen kuin neuvosto tekee päätöksen ehdotuksesta. Euroopan parlamentin jäsenen ominaisuudessa pyydän täten, että komissio toimittaa kyseisen asiakirjan ja mahdolliset muut tausta-asiakirjat minun ja Euroopan parlamentin maatalousvaliokunnan muiden jäsenten saataville heti kun kertomus valmistuu ja se toimitetaan neuvostolle. Aikooko Euroopan komissio toteuttaa tämän pyynnön? Pascal Lamyn komission puolesta antama vastaus (14. joulukuuta 2000) Arvoisa parlamentin jäsen viittaa äskettäiseen komission ehdotukseen asetukseksi monivuotisen yleisen tullietuusjärjestelmän soveltamisesta 1 päivästä heinäkuuta 1999 alkaen 31 päivään joulukuuta 2001 annetun neuvoston asetuksen (EY) N:o 2820/98(1) muuttamisesta tullittomuuden laajentamiseksi koskemaan vähiten kehittyneistä maista peräisin olevia tuotteita ilman määrällisiä rajoituksia(2). Komissio lähettää mielellään arvoisalle parlamentin jäsenelle ja asianomaisille parlamentin valiokunnille arvion edellä mainitun ehdotuksen vaikutuksista samalla kun se lähetetään neuvostolle. Vaikka komissio ehdottaakin yksipuolista toimenpidettä osana yhteisön yleistä tullietuusjärjestelmää, tätä ei pitäisi tulkita yksipuoliseksi tullien poistamiseksi, sillä komission ehdotuksella vastataan monenvälisiin sitoumuksiin, ja muutkin kehittyneet maat ovat tehneet siihen liittyviä aloitteita. (1) EYVL L 357, 30.12.1998. (2) KOM(2000) 561 lopullinen.
KIRJALLINEN KYSYMYS E-3350/00

esittäjä(t): Mihail Papayannakis (GUE/NGL) komissiolle

(25. lokakuuta 2000)

Aihe: Petrolan laajentumista koskeva hakemus

Toukokuussa 1998 Petrola Ellas toimitti ympäristön, aluesuunnittelun ja yleisten töiden ministeriölle ja muille toimivaltaisille ministeriöille uuden investointiohjelmansa, jonka pohjalta yritys pyytää lupaa perustaa suuren määrän uusia yksiköitä, jotka vaativat noin 13 hehtaaria pinta-alaa (minkä yrityksen johtohenkilöt ovat myöntäneet) ja jotka sijoitetaan nykyisten Petrolan ja Pirkalin laitosten väliselle tyhjälle turvallisuusvyöhykkeelle. Tämän laajentumisen on sanottu rikkovan moninkertaisesti Kreikan (presidentin asetus 791/81) ja yhteisön lainsäädäntöä, erityisesti mainittakoon direktiivit 85/337/ETY(1), 82/501/ETY(2) (Seveso-direktiivi) ja 84/360/ETY(3).

Huomattakoon, että Petrola sijaitsee hyvin lähellä tiheään asuttuja Elevsinan, Aspropirgosin, Magulan ja Mandran alueita ja että mainittu laajennus lisää onnettomuuden vaaraa, koska kun laajennus tehdään tyhjälle turvallisuusvyöhykkeelle, Petrola muun muassa kasvaa lähes kiinni Pirkaliin. Lisäksi saasteiden määrä enemmän kuin kolminkertaistuu jo entisestään ympäristöllisesti raskaasti kuormitetulla alueella, koska polttoaineen kulutus tulee olemaan 3,4 kertaa suurempi ja kaasupäästöjen määrä vähintään kolminkertaistuu.

Näin ollen komissiota pyydetään tutkimaan edellä mainittuja seikkoja ja pyytämään Kreikalta asiaa koskevia selityksiä. Sen sijaan, että Petrolalle annetaan uusi laajennuslupa, olisi hyvä, jos komissio voisi vaikuttaa siihen, että ryhdyttäisiin välittömiin toimiin jalostamon saasteiden, vuotojen ja pahanhajuisuuden torjumiseksi.

(1) EYVL L 175, 5.7.1985, s. 40.

(2) EYVL L 230, 5.8.1982, s. 1.

(3) EYVL L 188, 16.7.1984, s. 20.

Margot Wallströmin komission puolesta antama vastaus

(14. joulukuuta 2000)

Useiden lehtiartikkeleiden ilmestymisen jälkeen komissio lähetti Kreikan viranomaisille 7. kesäkuuta 2000 kirjeen, jossa pyydetään toimittamaan lisätietoja Petrolan laitoksen laajentamisesta. Kreikan viranomaiset eivät toistaiseksi ole vastanneet komission kirjeeseen.

Parlamentin jäsenen esitettyä asiaa koskevan kysymyksen komissio aikoo lähettää Kreikan viranomaisille uuden kirjeen, jossa niitä pyydetään ilmoittamaan, ovatko ne hyväksyneet Petrolan laitosten laajentamisen ja antamaan lisätietoja hankkeeseen liittyvistä ympäristökysymyksistä.
KIRJALLINEN KYSYMYS E-3790/00 esittäjä(t): Charles Tannock (PPE-DE) komissiolle. Rakennusten korjaamisen arvonlisävero.



Virallinen lehti nro 187 E , 03/07/2001 s. 0051 - 0051



KIRJALLINEN KYSYMYS E-3790/00 esittäjä(t): Charles Tannock (PPE-DE) komissiolle (7. joulukuuta 2000) Aihe: Rakennusten korjaamisen arvonlisävero Pitääkö komissio toivottavana, että asuntopulaa pyrittäisiin aina kun mahdollista lievittämään olemassa olevan asuntokannan muuntamisella tai kunnostamisella, eikä rakentamalla uusia asuntoja luonnontilaisille uusille alueille? Onko komissio valmis myöntymään Ison-Britannian valtiovarainministeri Gordon Brownin pyyntöihin vähentää asunnoiksi muunnettavien kiinteistöjen arvonlisäveroastetta 5 prosenttiin ja sallia, että EU:n jäsenvaltioiden hallitukset voivat niin halutessaan poistaa arvonlisäveron kokonaan olemassa olevan rakennuskannan kunnostamiselta maaseudun säilyttämisen ja suojelun nimissä? Frederik Bolkesteinin komission puolesta antama vastaus (1. helmikuuta 2001) Yhteisön nykyisen alv-lainsäädännön mukainen tilanne on, että jäsenvaltioiden liikevaihtoverolainsäädännön yhdenmukaistamisesta yhteinen arvonlisäverojärjestelmä: yhdenmukainen määräytymisperuste 17. toukokuuta 1977 annetun kuudennen neuvoston direktiivin 77/388/ETY(1) liitteen H ryhmä 9 kattaa sosiaalipolitiikan mukaisen asuntojen luovutuksen, rakentamisen, korjaamisen ja muuttamisen. Jäsenvaltiot voivat näin ollen soveltaa näihin palveluihin alennettua alv-kantaa, jonka on kuitenkin oltava vähintään 5 prosenttia. Sellaisiin asuntokannan korjauksiin ja muutoksiin, jotka eivät kuulu tämän määritelmän piiriin, sovelletaan tavanomaista alv-kantaa. Arvonlisäveroa voivat olla kantamatta siirtymäkauden ajan ne jäsenvaltiot, joissa 1. tammikuuta 1991 ei sovellettu arvonlisäveroa. Nykyisen yhteisön lainsäädännön mukaan ei näin ollen ole mahdollista poistaa kokonaan aiemmin sovellettua arvonlisäveroa. (1) EYVL L 145, 13.6.1977; direktiivi sellaisena kuin se on viimeksi muutettuna 17. lokakuuta 2000 annetulla neuvoston direktiivillä 2000/65/EY (EYVL L 269, 21.10.2000).
KIRJALLINEN KYSYMYS E-4134/00 esittäjä(t): Gerhard Schmid (PSE) komissiolle. Henkilökuljetukseen tarkoitettuja köysiratalaitteistoja koskeva direktiivi.



Virallinen lehti nro 174 E , 19/06/2001 s. 0237 - 0238



KIRJALLINEN KYSYMYS E-4134/00 esittäjä(t): Gerhard Schmid (PSE) komissiolle (16. tammikuuta 2001) Aihe: Henkilökuljetukseen tarkoitettuja köysiratalaitteistoja koskeva direktiivi Itävallan Kaprunissa sijaitsevalla Kitzsteinhorn-vuorella sattui 11. marraskuuta 2000 vakava rinnejunaonnettomuus, jossa kuoli 155 ihmistä. Voiko komissio vastata seuraaviin kysymyksiin: 1. Olisiko onnettomuus voitu välttää, jos henkilökuljetukseen tarkoitettuja köysiratalaitteistoja koskeva Euroopan parlamentin ja neuvoston direktiivi 2000/9/EY (annettu 20. maaliskuuta 2000) olisi ollut voimassa jo silloin, kun Kapruniin rakennettiin köysiratalaitteistoja? 2. Jos ei olisi voitu, aikooko komissio parantaa nykyistä direktiiviä verraten pian? Erkki Liikasen komission puolesta antama vastaus (28. helmikuuta 2001) 1. Henkilökuljetukseen tarkoitetuista köysiratalaitteistoista 20 päivänä maaliskuuta 2000 annetun Euroopan parlamentin ja neuvoston direktiivin 2000/9/EY(1) tarkoituksena on varmistaa köysiratalaitteistojen turvallisuus määrittelemällä välttämättömät terveys- ja turvallisuusvaatimukset, joita kaikissa uusissa laitteistoissa on noudatettava, mukaanluettuina henkilökuljetuksiin tarkoitetut raiteillakulkevat köysiradat, köysiriippuradat ja vetohissit. Direktiivi tuli voimaan 20. maaliskuuta 2000. Sitä tullaan kuitenkin kaikilta osiltaan soveltamaan vasta neljän vuoden siirtymäkauden päättyessä (julkaisemispäivästä lukien) 3. toukokuuta 2004. Sitä ennen sanottuihin laitteistoihin sovelletaan pääasiallisesti kansallisia säädöksiä. Ennenkuin Kitzsteinhorn-jäätikön murhenäytelmän tutkintatulokset ovat selvillä, ei voida tehdä oletuksia sen suhteen, olisiko onnettomuus ollut estettävissä, mikäli direktiivi olisi ollut voimassa. 2. Direktiivi 2000/9/EY edellyttää, että aikaisempien kokemusten opit otetaan huomioon kaikkiin suunniteltuihin laitteistoihin liittyvissä turvallisuusanalyyseissa ja että suojatoimenpiteisiin ryhdytään, jos on todennäköistä, että hyväksytyt laitteistot tai niiden osat voivat vaarantaa terveyden tai turvallisuuden. Jos Kitzsteinhorn-onnettomuuden tutkimuksen tulokset osoittavat tarvetta muuttaa vastaavaa yhteisölainsäädäntöä, mukaanluettuna direktiiviä 2000/9/EY, tullaan tarvittavat ehdotukset tekemään mahdollisimman pian. (1) EYVL L 106, 3.5.2000.
KIRJALLINEN KYSYMYS E-3521/00 esittäjä(t): Olivier Dupuis (TDI) komissiolle. Uusi syyte Marzoukia vastaan Tunisiassa.



Virallinen lehti nro 163 E , 06/06/2001 s. 0150 - 0151



KIRJALLINEN KYSYMYS E-3521/00 esittäjä(t): Olivier Dupuis (TDI) komissiolle (13. marraskuuta 2000) Aihe: Uusi syyte Marzoukia vastaan Tunisiassa Moncef Marzouki haastettiin oikeuteen 23. lokakuuta 2000. Ylin tutkintatuomari Armor Ben Mansour syytti häntä tunnustamattomaan yhdistykseen (Tunisian vapauskomitea) kuulumisesta, väärien tietojen levittämisestä, yleisen järjestyksen ja oikeuden loukkaamisesta, yleistä järjestystä häiritsevien lentolehtisten levittämisestä ja kansalaisten yllyttämisestä maan lakien vastaiseen kapinaan. Marzouki oli juuri palannut Marokosta, jossa hän oli osallistunut yhdistymisvapautta käsittelevää Euromed-kansalaisfoorumia valmisteleviin ihmisoikeuksien Euromed-verkoston kokouksiin ja arabimaiden ihmisoikeuksia ajavien tahojen kokoukseen. Hän aikoi osallistua vihreiden Euromed-verkoston järjestämään kokoukseen Barcelonassa. Nämä raskaat syytteet saattavat johtaa jopa 20 vuoden vankeuteen. Lisäksi Marzouki määrättiin jälleen matkustuskieltoon. Kyse on jo neljännestä syytteestä Marzoukia vastaan. Katsooko komissio, että tämä sananvapautta koskeva oikeustapaus lujittaa monien vastaavien tapausten tavoin Tunisian poliisivaltiota, jossa rikotaan järjestelmällisesti mielipiteen-, sanan- ja yhdistymisvapautta? Olisiko komission mielestä lopultakin ryhdyttävä Tunisian ja EU:n assosiaatiosopimuksen ihmisoikeuslausekkeen mukaisiin toimiin? Jos ei, voiko komissio ilmoittaa, miten se aikoo saada Tunisian viranomaiset päättämään demokratian vastaisen ja poliisivaltiolle tyypillisen suuntauksen maassa ja aloittamaan lopultakin demokraattiset uudistukset ja perustamaan oikeusvaltion? Christopher Pattenin komission puolesta antama vastaus (5. joulukuuta 2000) Komissio on selvillä Tunisian viranomaisten toimista Moncef Marzoukia vastaan, ja se on kehottanut edustajaansa Tunisiassa seuraamaan tilanteen kehitystä tarkasti Tunisissa olevien EU:n jäsenvaltioiden ulkomaanedustustojen päälliköiden kanssa yhdessä. Yleisellä tasolla komissio kannattaa edelleen ulkosuhteista vastaavan komission jäsenen Euroopan parlamentin täysistunnossa 14. kesäkuuta 2000 esittelemää lähestymistapaa. Tähän lähestymistapaan kuuluu toisaalta unionin ja Tunisian viranomaisten poliittisen vuoropuhelun syventäminen kaikilla tasoilla ja toisaalta myönteisten toimien kehittäminen ihmisoikeuksien ja varsinkin sanan- ja yhdistymisvapauden edistämiseksi.
KIRJALLINEN KYSYMYS E-3555/00 esittäjä(t): Antonio Di Pietro (ELDR) komissiolle. EKP:n avoimuus.



Virallinen lehti nro 163 E , 06/06/2001 s. 0162 - 0162



KIRJALLINEN KYSYMYS E-3555/00 esittäjä(t): Antonio Di Pietro (ELDR) komissiolle (15. marraskuuta 2000) Aihe: EKP:n avoimuus EKP on päättänyt olla julkaisematta omien päättävien elintensä kokousten pöytäkirjoja, mitä on arvosteltu monelta taholta. Päätös on valitettava, mutta sitä voidaan perustella sillä, että rahapolitiikkaa koskevista päätöksistä pitää voida käydä suorasukaista keskustelua. Kuitenkaan EKP:n kantaa pitää pöytäkirjat salaisina ei voida hyväksyä silloin kun keskusteluja käydään aiheista, jotka eivät koske rahapoliittisia valintoja vaan liittyvät julkisen rahan käyttöön, etenkin pankin talousarvioon, petosten valvontaan ja torjuntaan, varantojen hallintaan, uusien seteleiden painamiseen ja käyttöönottoon tai henkilöstön palkkaamiseen ja ylennyksiin. Mikä on komission kanta EKP:n päätöstentekojärjestelmän avoimuudesta? Voiko se ilmoittaa Euroopan parlamentille kaikki tiedot, joita sillä tarkkailijana on sellaisista EKP:n elimissä tehdyistä päätöksistä, jotka eivät liity suoranaisesti rahapolitiikkaan? On myös käynyt ilmi, että eräät EKP:n ratkaisevista päätöksistä on tehty EKP:n neuvoston ulkopuolella, epävirallisissa tapaamisissa, joita pidetään päivää ennen EKP:n neuvoston kokouksia ja joihin osallistuvat kaikki EKP:n neuvoston jäsenet ilman komission edustajaa. Onko tällainen käytäntö komission tiedossa ja katsooko se, että se on perustamissopimusten hengen ja kirjaimen mukainen? Mikäli ei, mihin toimiin se aikoo ryhtyä vaatiakseen EKP:ta toimimaan perustamissopimusten mukaisesti? Pedro Solbes Miran komission puolesta antama vastaus (15. joulukuuta 2000) Euroopan keskuspankkijärjestelmän (EKPJ) perussäännön 10.4 kohdassa todetaan: [Neuvoston] kokoukset ovat luottamuksellisia. EKP:n neuvosto voi päättää julkistaa, mihin se on käsittelyssään päätynyt. Sen vuoksi päätöksen neuvoston kokouspöytäkirjojen julkaisemisesta voi tehdä vain neuvosto itse, ei komissio. On myös huomattava, että EY:n perustamissopimuksessa ei tehdä eroa rahapolitiikkaan liittyvien päätösten ja muiden päätösten välillä. EKPJ:n perussäännön 12.1 kohdan mukaan neuvosto, jonka kokouksiin neuvoston puheenjohtaja ja yksi komission jäsen voivat osallistua, on ainoa päättävä elin, joka vastaa EY:n perustamissopimuksen ja EKPJ:n perussäännön mukaan EKPJ:lle kuuluvien tehtävien suorittamisesta. Mikään muu elin ei voi näitä päätöksiä tehdä.
KIRJALLINEN KYSYMYS E-4146/00 esittäjä(t): Marianne Thyssen (PPE-DE) neuvostolle. Yli 30-kuukautisille naudoille tehtävien pakollisten BSE-testien rahoitusjärjestelyt.



Virallinen lehti nro 235 E , 21/08/2001 s. 0080 - 0080



KIRJALLINEN KYSYMYS E-4146/00 esittäjä(t): Marianne Thyssen (PPE-DE) neuvostolle (16. tammikuuta 2001) Aihe: Yli 30-kuukautisille naudoille tehtävien pakollisten BSE-testien rahoitusjärjestelyt Maatalousneuvosto päätti 19. joulukuuta 2000, että pakollisiin testeihin, jotka tehdään yli 30-kuukautisille ravintoketjun osaksi otettaville naudoille ja joiden tarkoituksena on estää BSE-saastuneen lihan pääsy ravintoketjuun, ei tulla missään tapauksessa käyttämään yhteisön varoja. Sama koskee lihajätteen eläinrehuksi työstämisen kiellon kustannushintaa. Katsooko neuvosto, että kun rahoitusjärjestelyt jätetään kokonaan jäsenvaltioille, erot valituissa ratkaisuissa saattavat aiheuttaa kilpailun vääristymiä ja tiettyjen kauppavirtojen siirtymistä? Pitääkö neuvosto tästä syystä suositeltavana laatia kaikkia jäsenvaltioita koskevat säännöt? Vastaus (14. toukokuuta 2001) Neuvosto on tietoinen vaikeuksista, joita erillisten rahoitusjärjestelmien perustamisesta voi aiheutua tällä alalla. Neuvosto palauttaa mieleen, että se ei tehnyt päätöstä testien rahoittamisesta istunnossaan 19. joulukuuta 2000. Neuvosto oli kuitenkin pannut merkille edellisessä istunnossaan 4. joulukuuta komission ehdotuksen, jolla on tarkoitus ottaa BSE:n nopeat seulontatestit käyttöön yli 30 kuukauden ikäisten, elintarvikkeiden tuotantoketjuun tarkoitettujen nautaeläinten kohdalla. Samassa yhteydessä neuvosto korosti tarvetta löytää varat, joilla voidaan varmistaa yhteisön osuus näiden testien suorittamiseen käytettävässä yhteisrahoituksessa, edellyttäen tietenkin, että kaikki BSE:tä koskevat toimenpiteet toteutetaan Berliinin Eurooppa-neuvostossa hyväksyttyjen rahoitusnäkymien mukaisesti. Komissio antoi sen jälkeen asetuksen (EY) N:o 2777/2000, jossa säädetään 15 euron yhteisrahoituksesta testiä kohti. Komissio on lisäksi tehnyt seulontatesteistä kaksi päätöstä (2000/764 ja 2000/773), joita sovelletaan 1. heinäkuuta 2001 alkaen. Arvoisaa parlamentin jäsentä kehotetaan kääntymään suoraan asianomaisen toimielimen puoleen perehtyäkseen niiden sisältöön yksityiskohtaisesti. Neuvostolle toimitettiin 19. lokakuuta 2000 ehdotus Euroopan parlamentin ja neuvoston asetukseksi muiden kuin ihmisravinnoksi tarkoitettujen eläinten sivutuotteiden terveyssäännöistä, ja sen 36 artiklassa komissio ilmoittaa, että se valmistelee kertomusta jäsenvaltioissa myönnetystä taloudellisesta avusta eläinten sivutuotteiden käsittelemiseksi ja hävittämiseksi ja että se aikoo tehdä asiaankuuluvat ehdotukset. Saatuaan komission ehdotukset neuvosto ryhtyy tarkastelemaan niitä ensisijaisesti. Komissio myös sitoutui neuvoston istunnossa 29. tammikuuta 2001 esittämään seuraavassa maatalousneuvoston istunnossa kertomuksen kansallisista tuista, joiden avulla rahoitetaan BSE:hen liittyviä toimenpiteitä sisämarkkinoiden moitteettoman toiminnan varmistamiseksi. Kertomus esitettiin 12. helmikuuta 2001 pidetyssä neuvostossa.
KIRJALLINEN KYSYMYS E-3564/00 esittäjä(t): Michl Ebner (PPE-DE) komissiolle. Elävien eläinten kuljettaminen teurastusta varten.



Virallinen lehti nro 163 E , 06/06/2001 s. 0165 - 0165



KIRJALLINEN KYSYMYS E-3564/00 esittäjä(t): Michl Ebner (PPE-DE) komissiolle (17. marraskuuta 2000) Aihe: Elävien eläinten kuljettaminen teurastusta varten Eläinten suojelemisesta kuljetuksen aikana säädetään direktiivissä 91/628/ETY(1), jota on muutettu direktiivillä 95/29/EY(2), jossa säädetään kansainvälisiä maantiekuljetuksia, lastaustiheyttä, lepojaksoja kuljetusten aikana, enimmäistiheyttä koskevista parannuksista ja loukkaantuneiden tai sairaiden eläinten kuljettamisen kieltämisestä. Tosi asiassa tätä direktiiviä ei ole sisällytetty kansalliseen lainsäädäntöön useassa maassa ja lisäksi ei ole olemassa valvontaa, jolla taataan direktiivissä 95/29/ETY säädettyjen säännösten kunnioittaminen. Voisiko komissio ilmoittaa, milloin se aikoo tarkistaa vuoden 1995 direktiiviä, jotta eläinten epäinhimillinen kohtelu kuljetusten aikana saadaan loppumaan? Miten komissio aikoo taata kuljetusten paremman valvonnan? (1) EYVL L 340, 11.12.1991, s. 17. (2) EYVL L 148, 30.6.1995, s. 52. David Byrnen komission puolesta antama vastaus (17. tammikuuta 2001) Kaikki jäsenvaltiot ovat nyt saattaneet osaksi kansallista lainsäädäntöään eläinten suojelemisesta kuljetuksen aikana 19. marraskuuta 1991 annetun neuvoston direktiivin 91/628/ETY, sellaisena kuin se on viimeksi muutettuna 29. kesäkuuta 1995 annetulla neuvoston direktiivillä 95/29/EY. Komission elintarvike- ja eläinlääkintätoimisto (FVO) tekee toistuvia matkoja jäsenvaltioihin tarkastaakseen niiden toteuttamat toimet direktiivien täytäntöönpanemiseksi. FVO:n tarkastusmatkojen yhteydessä ja eläinsuojelujärjestöjen komissiolle tekemissä valituksissa on tullut ilmi vakavia puutteita direktiivien perusteella annetun kansallisen lainsäädännön täytäntöönpanossa useissa jäsenvaltioissa. Komissio onkin käynnistänyt asiassa Euroopan yhteisön perustamissopimuksen 226 artiklan (ent. 169 artikla) nojalla rikkomisesta johtuvan menettelyn muutamia jäsenvaltioita vastaan. Komissio suunnittelee myös lähiaikoina tehtäviä merkittäviä aloitteita tilanteen parantamiseksi. Komissio hyväksyi vastikään raportin(1) jäsenvaltioiden kokemuksista eläinten suojelemisesta kuljetuksen aikana annetun direktiivin täytäntöönpanon jälkeen. Asiakirja annetaan neuvoston ja parlamentin käsiteltäväksi, ja siinä esitetään lukuisia keinoja alan lainsäädännön parantamiseksi. (1) KOM(2000) 809 lopullinen.
KIRJALLINEN KYSYMYS E-3793/00

esittäjä(t): Roberto Bigliardo (TDI) komissiolle

(7. joulukuuta 2000)

Aihe: Neuvottelujen avoimuus

Voiko komissio vahvistaa lehdissä olleen uutisen, jonka mukaan komissio osallistuu Genevessä Maailman kauppajärjestön kanssa epävirallisiin neuvotteluihin, joissa pyritään sopimaan moninaisten terveys- ja opetusalan palvelujen vapauttamisesta? Voisiko komissio myös ilmoittaa, minkälaiset valtuudet kauppapolitiikasta vastaavalla komission jäsenellä on näissä neuvotteluissa?

Pascal Lamyn komission puolesta antama vastaus

(25. tammikuuta 2001)

Monenväliset neuvottelut palvelujen kaupan vapauttamisesta alkoivat Maailman kauppajärjestön (WTO) palvelukaupan yleissopimuksen (GATS) yhteydessä tammikuussa 2000. Yhteisö ja sen jäsenvaltiot osallistuvat aktiivisesti tähän työskentelyyn pyrkien edelleen samalla saavuttamaan kokonaistavoitteensa eli käynnistämään mahdollisimman pian laajan kauppaneuvottelujen kierroksen. Neuvosto antoi komissiolle 26. lokakuuta 1999 neuvotteluvaltuutuksen, jonka parlamentti vahvisti. Komissio on raportoinut neuvottelujen edistymisestä parlamentin täysistunnolle ja sen eri valiokunnille.

GATS 2000 -neuvotteluihin sisältyvät kaikki kaupalliset palvelut. GATS-sopimuksen soveltamisalaan eivät kuitenkaan kuulu valtion viranomaisten tarjoamat palvelut. Yhteisö on päättänyt kaupallisten palvelujen osalta, että mitään alaa ei pitäisi jättää ulkopuolelle ennen tutkimista. Terveys- ja koulutuspalveluista ei ole vielä neuvoteltu. Olisi kuitenkin huomattava, että Uruguayn kierroksen neuvottelujen aikana yhteisö ja sen jäsenvaltiot ovat jo antaneet tiettyjä yksityisrahoitteisten koulutuspalvelujen ja tiettyjen terveyspalvelujen markkinoille pääsyä koskevia sitoumuksia. Nämä sitoumukset tarkoittavat esimerkiksi sitä, että ulkomaiset palvelujen tarjoajat voivat perustaa yksityisrahoitteisia kouluja tai sairaaloita yhteisön alueelle ja että näitä laitoksia kohdellaan samalla tavoin kuin yhteisön kansalaisten omistamia laitoksia. Jäsenvaltiot ovat kuitenkin laatineet luettelon sitoumuksiin sovellettavista asianmukaisista rajoituksista ja edellytyksistä suojatakseen erityisiä kotimarkkinoihin liittyviä näkökohtia. Lisäksi sitoumukset eivät estä jäsenvaltioita ottamasta käyttöön asianmukaista sääntelykehystä julkisen politiikan ja sosiaalipolitiikan tavoitteiden saavuttamiseksi kuten kohtuuhintaisten ja laadukkaiden palvelujen varmistamiseksi koko väestölle.

Komissio voi vakuuttaa arvoisalle parlamentin jäsenelle, että yhteisö ei Uruguayn kierroksen tavoin anna seuraavien GATS-neuvottelujen aikana mitään sellaista uutta sitoumusta, joka heikentäisi jäsenvaltioiden kykyä säännellä terveys- ja koulutuspalvelujen tarjontaa ja osallistua asianomaisten alojen rahoittamiseen.